Diari Oficial de la Generalitat Valenciana


Sumari del DOGV 3387, del 04-12-1998 (1998/10676)

ORDRE de 26 de novembre de 1998, de la Conselleria d'Ocupació, Indústria i Comerç, per la qual es regulen diverses mesures de foment d'ocupació per a l'exercici de 1999.
-------------------------------------------------------------------------------------------------------------------------------------------------------------------------

### Dades del document

Número de DOGV
:   3387

Data del DOGV
:   04-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/10312


Data del document
:   26-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 26 de novembre de 1998, de la Conselleria d'Ocupació, Indústria i Comerç, per la qual es regulen diverses mesures de foment d'ocupació per a l'exercici de 1999. [1998/X10205]
  
El Govern Valencià és conscient que tota millora duradora en el mercat de treball passa per la instrumentació d'una sèrie de mesures tendents a millorar la competitivitat en l'aparell productiu a llarg termini, que és el primer eix prioritari de les línies directores de la política de la Generalitat. Això no obstant, també és possible i necessari elaborar i posar en marxa mesures a curt termini en el mercat de treball tendents a crear nova ocupació estable i a consolidar l'existent. Per al compliment d'este objectiu final i tenint en compte les «Directrius per a l'ocupació» del Consell Europeu de Luxemburg, de 20 i 21 de novembre de 1997, s'han vertebrat cinc programes d'actuació al voltant de dos grans plans de foment de l'ocupació, relatius a ajudes per a la inserció laboral dels joves i ajudes a l'ocupació estable, els quals així mateix comporten el desenrotllament dels principis establits en l'Acord Valencià per a l'Ocupació i la Formació, a través del qual els agents socials cooperen en un intent de superar els dos grans reptes: la generació d'ocupació i la disminució del grau de precarietat que presenta el mercat de treball.
  
Les ajudes a la inserció laboral dels joves, encara que tenen una meta comuna de crear llocs de caràcter estable, no obliden que aquest procés d'inserció laboral exigeix generalment afrontar l'objectiu ineludible de capacitació professional. Per això, s'incentiven determinats tipus contractuals formatius, susceptibles de capacitar per al treball joves sense experiència laboral prèvia. El programa de crèdits per a l'ocupació (també denominat crèdit de qualificació professional) constitueix una novetat. El propòsit en presentar aquest programa no és altre que invertir la dinàmica dels últims anys, segons la qual l'expectativa laboral més alentadora per al col·lectiu de joves menors de 25 anys era accedir als denominats «contractes en precari». Crèdit per a l'ocupació juvenil significa que s'aposta per a contractació indefinida com a instrument de millora de les condicions laborals dels joves i remei enfront de la descohesió i exclusió social. Però, igualment, cal entendre'l com la necessitat que s'instal·le en el mercat laboral una força de treball professionalment capacitada. Esta capacitació professional per a l'exercici del treball objecte del contracte quedarà suficientment contrastada mitjançant la possessió pel jove desocupat dels pertinents certificats, traduïbles al moment oportú en crèdits per a l'ocupació, corresponents a la realització amb aprofitament de determinats cursos de formació professional ocupacional, de pràctiques en empreses, i a la formalització de contractes en pràctiques i per a la formació. Mitjançant aquest programa es pretén que l'ocupador puga subscriure amb el jove desocupat menor de 30 anys el contracte indefinit, en la certesa que aquest es troba suficientment capacitat per al desenrotllament de la seua comesa, per correspondre-li un determinat nombre de crèdits pertanyents a l'àrea de coneixements del treball contractat. Aquest programa, que es desenrotlla en l'àmbit de l'ocupació, és, a més, el lligam necessari amb el sistema de formació professional ocupacional. No sols potencia les seues accions formatives, motivant els desocupats a fi que realitzen els cursos a què són convocats, ja que potencien la seua inserció laboral, sinó que incentiva de manera important els ocupadors, perquè contracten amb caràcter indefinit aquells joves desocupats que estan en disposició d'acreditar la necessària capacitació per al treball. Permet, a més, rendibilitzar l'esforç pressupostari en FPO, situant amb caràcter indefinit en el mercat de treball un col·lectiu de joves desocupats, dotats de la qualificació necessària per a exercir amb solvència una ocupació concreta.
  
Dins de les ajudes a l'ocupació estable s'han articulat dos programes d'actuació, amb un objectiu comú d'elevar el nivell d'ocupació de la faena estable i qualitat. En el programa d'ajuda a les contractacions indefinides s'ha optat per seguir el mètode, que ha reportat bons resultats en els dos exercicis passats, de complementar els incentius estatals establits per la Llei 64/1997, de 26 de novembre. Tenint presents, així mateix, les esmentades «Directrius per a l'ocupació» del Consell Europeu de Luxemburg el Govern Valencià s'ha preparat en esta ordre a donar-los resposta: a) fomentant la capacitat d'adaptació de treballadors i empreses, en el marc del model industrial valencià, a través de la incentivació de contractes indefinits a temps parcial i de relleu, i també de l'ocupació estable de qualitat en sectors autòctons com el turístic i el del calçat; i b) reforçant la política d'igualtat d'oportunitats, no sols combatent, en harmonia amb la norma estatal, la subrepresentació de la dona en certs sectors d'activitat, sinó facilitant la seua reincorporació al treball, i la inserció en aquest del treballadors discapacitats. Per últim, cal fer menció especial de l'incentiu a la primera contractació, que dóna resposta al 66% d'empreses valencianes que, necessitant empleats, no els tenen perquè els dissuadeix la por a no poder suportar les càrregues socials. Sent, doncs, aquest tipus d'empreses potencials vivers d'ocupació, és necessari ajudar-les a convertir-se en ocupadores, mitjançant l'oferiment de fórmules d'interés que els impedisquen en esta tasca, entre les que pot jugar un paper fonamental una subvenció de la naturalesa de la programada en esta ordre.
  
Per tant, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
TÍtol I
  
CapÍtol I
  
Disposicions generals
  
Article 1. Objecte i àmbit
  
1. La Conselleria d'Ocupació, Indústria i Comerç pretén per mitjà de la present ordre, tenint en compte les «Directrius per a l'ocupació» del Consell Europeu de Luxemburg de 20 i 21 de novembre de 1997, establir un programa de mesures de foment d'ocupació per a l'elevació del nivell d'ocupació de la nostra Comunitat Autònoma, apostant per la contractació estable i de qualitat, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a l'exercici 1999.
  
2. Es consideren objectius prioritaris de la present ordre:
  
a) Potenciar la capacitat d'inserció professional dels joves desocupats, facilitant el seu trànsit de l'escola a la vida laboral, amb vista a la consecució per estos d'un lloc de treball estable i de qualitat.
  
b) Fomentar la contractació indefinida, estimulant en el mercat de treball valencià la cultura de l'ocupació estable com a bé necessari i apetible.
  
3. El règim d'ajudes serà d'aplicació tal com es determina en els següents articles.
  
Article 2. Beneficiaris de les ajudes
  
Podran ser beneficiaris de les ajudes establides en la present ordre les empreses, qualsevol que en siga la forma jurídica, i les entitats privades sense ànim de guany, amb àmbit d'actuació a la Comunitat Valenciana, i que concerten els contractes subvencionables, per a l'execució exclusiva d'estos en centres de treball radicats en aquest comunitat, sempre que, a més, reunisquen els requisits i condicions que s'estableixen en la present ordre.
  
Article 3. Requisits dels beneficiaris
  
Els beneficiaris de les ajudes hauran de complir els següents requisits:
  
a) Trobar-se al corrent en el compliment de les seues obligacions tributàries i de la Seguretat Social.
  
b) No haver sigut exclosos de l'accés als serveis derivats de l'aplicació dels programes d'ocupació per la comissió d'infraccions molt greus no prescrites, de conformitat amb el que s'estableix en l'article 45.2 de la Llei 8/1998, de 7 d'abril, sobre Infraccions i Sancions d'Ordre Social.
  
c) Estar inscrites com a persones o entitats ocupadores en els règims de la Seguretat Social en què hi haja afiliació de treballadors per compte d'un altre.
  
d) No haver realitzat extincions de contractes per causes objectives declarades improcedents per sentència judicial o haguera sigut procedent per acomiadament col·lectiu en els dotze mesos anteriors.
  
Article 4. Exclusions
  
Queden exclosos de les ajudes regulades en la present ordre els següents supòsits:
  
1. Relacions laborals de caràcter especial previstes en l'article 2.1 de la Llei de l'Estatut dels Treballadors i altres disposicions reglamentàries.
  
2. Contractacions que afecten el cònjuge, ascendents, descendents i tots altres parents, per consanguinitat o afinitat, fins al segon grau inclusivament, de l'empresari dels qui ostenten càrrecs de direcció o siguen membres dels òrgans d'administració de les empreses que revestisquen la forma jurídica de societat, i també les que es produïsquen amb estos últims.
  
3. Contractacions realitzades amb treballadors que en els 24 mesos anteriors a la data de contractació hagueren prestat serveis en la mateixa empresa o grup d'empreses mitjançant un contracte per temps indefinit.
  
4. Vinculació laboral del treballador, en els 24 mesos anteriors a la contractació subvencionable, amb empreses a què el sol·licitant dels beneficis haja succeït en virtut del que s'estableix en l'article 44 de la Llei de l'Estatut dels Treballadors.
  
5. Treballadors que hagen finalitzat la seua relació laboral de caràcter indefinit en un termini de tres mesos anterior a la formalització del contracte.
  
Article 5. Obligacions del beneficiari
  
Sense perjudici d'aquelles que la normativa social vigent estableix per als ocupadors, pel que fa a esta ordre, es declaren expressament les següents obligacions:
  
1. Formalització dels contractes de treball per escrit.
  
2. En el supòsit que el treballador cause baixa en l'empresa, esta tindrà l'obligació de substituir-lo en el termini d'un mes per un altre, que es pot incloure en els col·lectius subvencionables pel programa de què es tracte, en les mateixes condicions contractuals que tenia el treballador substituït. Esta circumstància haurà de ser comunicada a l'òrgan que va concedir la subvenció en un termini no superior a 15 dies.
  
3. En el supòsit de contractacions per temps indefinit, mantenir els llocs de treball creats i subvencionables, i també els ja existents de caràcter indefinit un mínim de tres anys.
  
4. Facilitar totes les dades i informació, en qüestions relacionades amb les subvencions concedides, que els siguen requerides per la Conselleria d'Ocupació, Indústria i Comerç, i també comunicar a esta les incidències i variacions que es produïsquen amb relació a aquelles.
  
CapÍtol II
  
Procediment general per a la concessió de les ajudes
  
Article 6. Presentació de sol·licituds i termini
  
1. Les sol·licituds per a l'obtenció d les ajudes, regulades en la present ordre, hauran d'adreçar-se a la Direcció General d'Ocupació i Economia Social i es presentaran en l'imprés normalitzat en les corresponents àrees territorials de Treball o per mitjà de qualsevol de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La sol·licitud haurà d'anar acompanyada dels documents següents:
  
a) Documentació acreditativa i identificativa del sol·licitant i, si és el cas, del seu representant legal.
  
b) Documentació acreditativa de trobar-se al corrent en les obligacions tributàries i de Seguretat Social, en els termes establits en l'Ordre de 30 de maig de 1996, de la Conselleria d'Economia , Hisenda i Administració Pública (DOGV de 21 de juny de 1996), la validesa de la qual s'haurà d'estendre al moment de l'atorgament de la subvenció.
  
c) Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat amb anterioritat davant la Conselleria d'Ocupació, Indústria i Comerç i no han experimentat variació.
  
d) Còpia del contracte de treball que dóna lloc a l'ajuda, degudament diligenciat per l'oficina de l'INEM i que en les clàusules conste, si és el cas, com a contracte indefinit..
  
e) Certificat acreditatiu de la desocupació prèvia del treballador contractat o targeta de sol·licitud d'ocupació, excepte en el supòsit de transformació de contractes temporals en indefinits, cas en què caldrà aportar la comunicació a l'INEM d'esta transformació.
  
f) Certificat expedit per l'òrgan competent de la Generalitat Valenciana, acreditatiu de la realització del curs de FPO i de la formació pràctica en empreses, si és el cas, a l'efecte del reconeixement de les crèdits per a l'ocupació de l'article 22, i també per a acreditar els cursos esmentats en la disposició addicional quarta d'esta ordre.
  
g) Altes o variacions de dades dels treballadors contractats en el règim corresponent de Seguretat Social.
  
h) Justificació, si és el cas, de l'adscripció dels desocupats als col·lectius subvencionables.
  
i) Declaració responsable que les contractacions realitzades no estan compreses en els supòsits recollits en l'article 4 de la present disposició i que el sol·licitant no es troba afectat pel supòsit recollit en l'article 3.b.
  
j) En el supòsit de primera contractació previst en l'article 26.3, document d'alta de l'ocupador en el règim d'autònoms de la Seguretat Social o certificat expedit per l'òrgan competent del col·legi professional corresponent acreditatiu de la incorporació del professional a la seua mutualitat col·legial, i també certificat expedit per la Tresoreria de la Seguretat Social que l'empresa no ha tingut treballadors contractats en els últims tres anys.
  
k) Certificat d'empadronament dels treballadors en els supòsits previstos en la disposició addicional tercera d'esta ordre.
  
l) En el cas de les ajudes previstes en el títol II de la present ordre, declaració responsable referida a les ajudes a càrrec d'un règim de minimis rebudes per l'entitat durant els últims tres anys, comptats des de la primera ajuda obtinguda per la norma de minimis, amb indicació de l'import, organisme, data de concessió i règim d'ajudes en què s'emparava; o, si és el cas, declaració responsable de no haver-ne rebut cap.
  
3. Les sol·licituds hauran de presentar-se en el termini màxim de dos mesos següents a la data en què s'efectue la contractació o es formalitze la transformació del contracte en indefinit, cosa que en qualsevol cas s'haurà d'haver realitzat dins del termini de l'exercici 1999, acabant el termini el 30 de desembre de 1999.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es requerirà l'interessat perquè en termini de 10 dies esmene la falta o adjunte els documents preceptius, amb indicació que, si no ho fa així, es considerarà que desisteix de la petició, i s'hi arxivarà sense més tràmit.
  
Article 7. Criteris per a la concessió de les ajudes
  
Les ajudes s'atorgaran per ordre d'entrada de la sol·licitud mentre hi haja consignació pressupostària, i tindran prioritat les sol·licituds acompanyades de la documentació completa.
  
Article 8. Resolució de concessió de les ajudes
  
1. L'àrea territorial de Treball podrà demanar del sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada.
  
2. La competència per a la concessió o denegació de les ajudes recollides en la present ordre correspon al conseller d'Ocupació, Indústria i Comerç.
  
3. La resolució de concessió de les ajudes en fixarà expressament la quantia i incorporarà, si és el cas, les condicions, obligacions i determinacions accessòries a què s'ha d'ajustar el beneficiari.
  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini màxim per a tramitar i resoldre els expedients serà de dos mesos a comptar de la presentació de la sol·licitud, si esta es produïx una vegada publicada l'ordre per la qual es dóna publicitat a les línies de crèdit i a l'import global màxim destinat a la concessió de les ajudes previstes en la present disposició. En cas contrari, el termini comptarà a partir d'esta publicació. Transcorregut el termini sense que s'hi haja dictat resolució, s'entendrà desestimada la sol·licitud d'ajuda en els termes previstos en els articles 43 i 44 de la Llei 30/1992.
  
6. Les resolucions a què es refereixen els paràgrafs anterior exhaureixen la via administrativa i contra elles podrà interposar-se recurs contenció administratiu davant el Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació.
  
Article 9. Resolució d'incidències
  
1. L'òrgan competent per a la concessió de les ajudes recollides en la present ordre resoldrà les incidències que es produïsquen amb posterioritat a esta concessió, com pròrroga de termini, modificacions justificades o qualsevol variació de les condicions particulars de la concessió.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte, amb posterioritat a la data de presentació de la sol·licitud.
  
3. Les ajudes establides per la present disposició són incompatibles entre si i amb qualssevol altres per a la mateixa acció subvencionable, percebudes d'esta o altres administracions públiques, excepte amb els incentius a la contractació, regulats per la Llei 64/1997, de 26 de desembre.
  
Article 10. Control de les ajudes
  
1. Correspondrà a la Direcció General d'Ocupació i Economia Social, a través de les àrees territorials de Treball, dur a terme la funció de control de les subvencions concedides, i també l'avaluació i seguiment del present programa.
  
2. Per a la realització d'estes funcions s'utilitzaran tots els mitjans que estiguen a disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General i, si és el cas, dels òrgans competents del Fons Social Europeu en relació amb les ajudes concedides.
  
Article 11. Liquidació de les ajudes
  
Una vegada justificada l'ajuda i dictada la resolució de concessió, es lliurarà l'import total de l'ajuda reconeguda a cada beneficiari.
  
Article 12. Minoració i resolució de les ajudes concedides
  
1. L'incompliment de les obligacions, condicions i terminis establits en la present ordre i en la resolució, i també la concessió, amb posterioritat a la presentació de la sol·licitud, d'altres ajudes públiques que en conjunt excedisquen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i totes altres circumstàncies que van donar lloc a l'atorgament de la subvenció, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'aquella. En la tramitació del procediment es garantirà el dret de l'interessat a l'audiència.
  
TÍtol II
  
Ajudes a la inserció laboral dels jóvens
  
CapÍtol I
  
Disposicions generals
  
Article 13. Objecte
  
L'objectiu final que es persegueix a través d'este programa d'ajudes és elevar el nivell d'ocupació dels joves mitjançant la creació de llocs de treball de caràcter estable, per a la qual cosa es programen ajudes susceptibles d'incentivar la contractació indefinida dels joves desocupats.
  
Article 14. Accions susceptibles de suport
  
1. Ara bé, com que la consecució d'esta meta d'inserció laboral exigeix, en no poques ocasions, afrontar l'objectiu ineludible de capacitació professional, s'articulen així mateix mesures de suport a la contractació de caràcter formatiu que, encara que de naturalesa temporal, esdevé vehicle adequat per a facilitar la transició del jove desocupat de l'escola a la vida laboral. Per això, el procés d'inserció laboral dels joves desocupats s'implementa per mitjà dels següents programes d'actuació:
  
a) Programa d'incentius a les contractacions en pràctiques.
  
b) Programa d'incentius a les contractacions per a la formació.
  
c) Programa de crèdits de qualificació professional per a l'ocupació.
  
2. L'import de les ajudes previstes en el present títol no podrà fer que l'import total d'ajudes de minimis que rep l'entitat beneficiària durant un període de tres anys siga superior al límit de 100.000 euros.
  
CapÍtol II
  
Programa d'incentius a les contractacions en pràctiques
  
Article 15. Objecte
  
Les ajudes establides en aquest capítol van destinades a subvencionar contractes en pràctiques, regulats en l'article 11.1 de la Llei de l'Estatut del Treballadors i en el Reial Decret 488/1998, de 27 de març, que es formalitzen durant l'exercici 1999 amb desocupats menors de 30 anys, sempre que siguen de duració d'un any, hi haja adequació entre el nivell de titulació del contractat i el lloc de treball exercit i es pacte en les clàusules el compromís de l'ocupador que el treballador continuarà en l'empresa com a fix de plantilla al terme del contracte.
  
Article 16. Quantia de les ajudes
  
L'ajuda que s'estableix en el present programa consisteix en la subvenció equivalent a una quantitat a tant alçat, per cada contracte formalitzat amb dret a esta, corresponent al 50% del salari mínim interprofessional vigent en l'exercici 1999 calculat en còmput de 14 mesos.
  
CapÍtol III
  
Programa d'incentius a les contractacions per la formació
  
Article 17. Objecte
  
Amb l'objectiu de promoure la inserció laboral dels joves sense experiència laboral prèvia, les ajudes establides en aquest capítol van destinades a subvencionar contractes per a la formació, regulats en l'article 11.2 de la Llei de l'Estatut dels Treballadors i en el Reial Decret 488/1998, de 27 de març, que es formalitzen durant l'exercici 1999 amb desocupats majors de 16 anys i menors de 21 anys, sempre que tinguen per objecte l'adquisició per estos de la formació teòrica i pràctica necessària per a l'exercici adequat d'un lloc de treball o ofici, susceptible d'un determinat nivell de qualificació, siguen de duració d'un any, i es pacte en les clàusules el compromís de l'ocupador que el treballador continuarà en l'empresa com a fix de plantilla al terme del contracte.
  
No s'aplica el límit màxim d'edat fixat en el paràgraf anterior quan el contracte es concerte amb un treballador minusvàlid.
  
Article 18. Quantia de les ajudes
  
L'ajuda que s'estableix en el present programa consisteix en al subvenció equivalent a una quantitat a tant alçat, per cada contracte formalitzat amb dret a esta, corresponent al 50% del salari mínim interprofessional vigent en l'exercici 1999, calculat en còmput de 14 mesos, proporcional al temps de treball efectiu.
  
CapÍtol IV
  
Programa de crèdits de qualificació professional per a l'ocupació
  
Article 19. Objecte
  
L'objecte del present programa és articular unes ajudes a la contractació, amb vista a l'elevació del nivell d'ocupació, amb la creació de llocs de treball per temps indefinit i a jornada completa de joves desocupats que acrediten la necessària capacitació professional per a l'exercici del lloc de treball, per disposar dels certificats i tots altres documents contractuals, si és el cas, traduïbles, a l'efecte del present programa, en els corresponents crèdits per a l'ocupació, definits en l'article 22 de la present ordre.
  
Article 20. Requisits dels treballadors
  
Les ajudes establides van destinades a subvencionar les contractacions indefinides directe i a jornada completa de joves desocupats menors de 30 anys, inscrits com a tals en l'oficina d'ocupació corresponent.
  
Article 21. Quantia de les ajudes
  
Els incentius que s'estableixen en aquest programa de crèdits per a l'ocupació consisteixen, per cada contracte de treball indefinit i a jornada completa, en una subvenció equivalent a una quantitat a tant alçat, la quantificació de la qual estarà en funció de les crèdits per a l'ocupació o crèdits d'ocupabilitat que se li adjudique al treballador contractat. El valor de cada crèdit es determina en el 50% del salari mínim interprofessional mensual vigent en l'exercici 1999.
  
Article 22. Crèdits de qualificació professional per a l'ocupació
  
1. Constituïxen crèdits per a l'ocupació, reconeguts en virtut dels certificats i dels documents contractuals, justificatius de la realització dels cursos i prestació de serveis, els que a continuació es detallen:
  
a) Per un curs de 400 hores, impartit pels centres propis o col·laboradors de formació professional ocupacional de la Generalitat Valenciana i corresponent a l'àrea de coneixements del lloc de treball objecte del contracte indefinit: cinc crèdits.
  
b) Per una acció de formació pràctica en empreses, programada per la Direcció General de Formació i Inserció Professional i corresponent a l'àrea de coneixements del lloc de treball objecte de contracte indefinit: tres crèdits.
  
c) Pel contracte de treball en pràctiques, regulat per l'article 11.1 del Llei de l'Estatut dels Treballadors, i l'objecte del qual haja sigut el propi del contracte indefinit formalitzat: un crèdit per cada mes de duració del dit contracte en pràctiques, amb un límit de 12 crèdits.
  
d) Pel contracte de treball per a la formació, regulat en l'article 11.2 de la Llei de l'Estatut dels Treballadors, i l'objecte del qual siga idèntic al del contracte indefinit formalitzat: un crèdit per cada mes de duració del dit contracte per a la formació, amb un límit de 12 crèdits.
  
2. Estes crèdits de qualificació professional per a l'ocupació són acumulables i es reconeixeran, operant com a barem, en resoldre les sol·licituds formulades a l'empara del present programa i decidir sobre la quantia de la subvenció que s'ha de concedir, que en cap cas podrà excedir de dotze crèdits.
  
TÍtol III
  
Ajudes a l'ocupació estable
  
CapÍtol I
  
Disposicions generals
  
Article 23. Objecte
  
L'objectiu final del present programa és elevar el nivell d'ocupació estable i de qualitat, mitjançant l'articulació de mesures de suport a les diferents modalitats contractuals que de forma immediata creen llocs de treball d'esta naturalesa.
  
Article 24. Accions susceptibles de suport
  
Per a la consecució d'este objectiu, les mesures de suport a la contractació per temps indefinit i a jornada completa s'han d'estructurar coherentment amb altres susceptibles de general les condicions objectives perquè de forma immediata es produïsca tal contractació estable i de qualitat, com és el cas dels contractes indefinits directes a temps parcial i dels de relleu. Per tant, per al compliment d'este objectiu final d'ocupació estable de qualitat, s'articulen els següents programes d'actuació:
  
1. Programa d'ajuda a les contractacions indefinides a jornada completa.
  
2. Programa de suport a la contractació indefinida a temps parcial.
  
CapÍtol II
  
Programa d'ajuda a les contractacions
  
 indefinides a jornada completa
  
Article 25. Objecte
  
El present objecte del present programa d'ajudes és elevar el nivell de l'ocupació estable i de qualitat, fomentant la creació de llocs de treball lligats per contractes de naturalesa indefinida i a jornada completa i potenciant que els contractes temporals i de duració determinada, ja existents, es transformen en indefinits i a jornada completa, actuant a l'efecte en harmonia amb les disposicions estatals de foment de la contractació indefinida i complementant-ne els incentius.
  
Article 26. Accions susceptibles de suport
  
1. Les ajudes establertes podran ser destinades a les accions següents:
  
a) Contractacions indefinides.
  
b) Transformació en indefinits dels contractes temporals o de duració determinada, qualsevol que siga la modalitat contractual objecte de la transformació, incloent-hi la transformació en indefinits dels contractes d'aprenentatge, en pràctiques, per a la formació, de relleu i de substitució per anticipació de l'edat de jubilació, i qualsevol que en siga la data de celebració.
  
c) Contractacions indefinides dels treballadors minusvàlids, recollides en la disposició addicional segona de la Llei 64/1997, de 26 de desembre.
  
d) Manteniment de les contractacions indefinides i de les transformacions en indefinides, per a les quals s'haguera sol·licitat subvenció a l'empara de l'Ordre de 30 de desembre de 1997 de la Conselleria d'Ocupació, Indústria i Comerç, per la qual es regula el Programa Valencià d'Ocupació Estable per a l'exercici de 1998, i que, reunint els requisits establits en aquella, no hagueren sigut resoltes en la data d'entrada en vigor de la present ordre, per a la qual cosa caldrà aportar informe de vida laboral o TC2 que acredite la permanència del treballador en l'empresa.
  
e) Contractacions indefinides de primer treballador.
  
2. Les ajudes que s'estableixen en el present programa consisteixen en una subvenció per cada contracte formalitzat amb dret a esta, en quantitat a tant alçat equivalent al 30% de la quota empresarial de la Seguretat Social per contingències comunes corresponents a dos anys, atesa la base de cotització mínima del grup de categories professionals a què pertanya el treballador. No obstant això anterior, quan els treballadors contractats siguen persones amb discapacitat reconeguda, la subvenció serà en tot cas de 200.000 pessetes, esta última ajuda és incompatible amb la que per a aquest cas concedeix l'INEM..
  
3. Els qui realitzen una activitat de caràcter empresarial o professional per compte seu, que en determine l'alta en el règim d'autònoms de la Seguretat Social i es troben inscrits com a persones físiques ocupadores en els règims de Seguretat Social en què hi haja afiliació de treballadors per compte d'un altre, que contracten durant l'exercici 1999 el seu primer treballador amb caràcter indefinit i a jornada completa, percebran addicionalment a l'ajuda prevista en el paràgraf anterior una quantitat a tant alçat equivalent al 50% del salari mínim interprofessional vigent en l'exercici 1999 calculat en còmput de 14 mesos.
  
Article 27. Requisits dels treballadors
  
1. Els treballadors que siguen contractats directament de forma indefinida hauran de complir, pel que fa a la situació de desocupació, els requisits exigits per la legislació vigent, havent de romandre inscrits com a desocupats en les corresponents oficines d'ocupació de l'INEM o en qualsevol agència d col·locació degudament autoritzada amb àmbit d'actuació en la Comunitat Valenciana. En tot cas, hauran d'estar en possessió de la targeta de sol·licitud d'ocupació actualitzada i trobar-se registrats en l'INEM, havent d'estar compresos en algun dels col·lectius següent:
  
a) Joves menors de 30 anys en la data de formalització del contracte indefinit.
  
b) Desocupats majors de 45 anys en la data de formalització del contracte.
  
c) Desocupats en els quals no concórreguen les circumstàncies anteriors inscrits en l'INEM o agències de col·locació i registrats en l'INEM per un període d'almenys 360 dies previs a la data de formalització del contracte indefinit. Aquest període es reduirà a 180 dies si es tracta de dones que s'incorporen al mercat laboral després d'un període d'absència d'almenys tres anys; i a 90 dies si la persona que s'hi integra és dona amb baixa formació professional, responsable de família monoparental i que obtinga de l'empresa en què s'integra els principals ingressos.
  
d) Persones minusvàlides amb reconeixement legal de la seua condició i amb una experiència laboral per compte seu o d'un altre que no excedisca de 180 dies.
  
CapÍtol III
  
Programa de suport a la contractació indefinida a temps parcial
  
Article 28. Objecte
  
Sent la contractació a temps parcial, tal com declara el Consell Europeu de Luxemburg, una de les mesures d'adaptació dels treballadors de les empreses, és un instrument adequat en sectors productius valencians, condicionats per l'estacionalitat de la demanda, per la qual cosa ha de ser objectiu susceptible de suport. Al mateix temps, aquest tipus de contractació facilita l'accés al treball al major nombre de persones, esdevenint trànsit a l'ocupació estable i de qualitat, que és l'objectiu final perseguit per esta ordre.
  
Article 29. Accions susceptibles de suport
  
Tenint com a meta tals objectius, s'articulen com a accions que poden rebre suport mitjançant incentius:
  
1. Les contractacions indefinides directes a temps parcial, amb una duració mínima de 20 hores setmanals, regulades en l'article 12.1 de l'Estatut dels Treballadors.
  
2. Les contractacions de relleu previstes en l'article 12.5 de la Llei de l'Estatut dels Treballadors, segons la redacció que en fa la Llei 63/1997, de 26 de desembre, sempre que es pacten entre les clàusules les següents condicions:
  
- Que la duració del contracte de relleu ha de ser, almenys, de dos anys.
  
- Que una vegada produïda la jubilació del treballador rellevat, el contracte del rellevant es convertirà en indefinit i a jornada completa.
  
Article 30. Requisits dels treballadors
  
Els treballadors contractats en l'àmbit de les indicades accions susceptibles de suport, hauran de pertànyer a algun dels col·lectius detallats en l'article 27 d'esta ordre.
  
Article 31. Quantia de les ajudes
  
Les ajudes previstes en el present capítol consisteixen en una subvenció, per cada contracte formalitzat amb dret a esta, en quantitat a tant alçat equivalent al percentatge del 30% de la quota empresarial a la Seguretat Social per contingències comunes corresponent a dos anys, atesa la base de cotització mínima del grup de categories professionals a què pertanya el treballador contractat, determinada en funció de la duració de la jornada estipulada en el contracte.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els Pressupostos de la Generalitat Valenciana per a 1999.
  
Per a complir el que s'estableix en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es donarà publicitat de les línies de crèdit i de l'import global màxim destinat a la concessió d'ajudes previstes en la present disposició.
  
Segona
  
En el supòsit que els documents que han d'acompanyar la sol·licitud de concessió de les ajudes ja estigueren en poder de l'administració actuant, el sol·licitant podrà acollir-se al que s'estableix en l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos, i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per altres mitjans dels requisits a què es refereix el document.
  
Tercera
  
Amb la finalitat de potenciar l'ocupació estable en els municipis de la comarca de la Costera, que a l'efecte d'esta ordre son l'Alcúdia de Crespins, Barxeta, Canals, Cerdà, Estubeny, la Font de la Figuera, Genovés, la Granja de la Costera, Xàtiva, Lugar Nuevo de Fenollet, Llanera de Ranes, Llosa de Ranes, Moixent, Montesa, Novetlè, Rotglà i Corbera, Torrella, Vallada i Vallés, i en el municipi de la Vall d'Uixó, afectats per diverses crisis industrials, les ajudes previstes en els articles 26 i 31 de la present ordre estaran determinades en quantitat a tant alçat equivalent al percentatge de la quota empresarial de la Seguretat Social per contingències comunes corresponent a tres anys, atesa la base de cotització mínima del grup de categories professionals a què pertanya el treballador, que haurà d'estar empadronat en els municipis de la comarca de la Costera o a la Vall d'Uixó.
  
Quarta
  
Amb l'objectiu de potenciar l'ocupació estable de qualitat en el sector turístic, les ajudes previstes en els articles 26 i 31 de la present ordre estaran determinades en quantitat a tant alçat equivalent al percentatge que corresponga de la quota empresarial de la Seguretat Social per contingències comunes corresponents a tres anys, atesa la base de cotització mínima del grup de categories professionals a què pertanya el treballador, quan es complisca la condició d'haver realitzat més de tres cursos de reciclatge professional en aquells col·lectius de treballadors, que si bé es troben en actiu, la seua relació laboral no és indefinida; o bé un curs de formació ocupacional que haurà de ser acreditat amb el corresponent diploma, en aquells col·lectius de desocupats que els realitzen en qualsevol dels centres de desenrotllament turístic pertanyents a l'Agència Valenciana del Turisme i que són: CDT d'Alacant, CDT Domingo Devesa de Benidorm, CDT Marina Alta de Dénia, CDT Alqueria del Duc de Gandia i CDT de València.
  
Amb el mateix fi de potenciar l'ocupació estable de qualitat i contribuir a la desestacionalització en el sector del calçat, les ajudes previstes estaran també determinades en quantitat a tant alçat equivalent al percentatge que corresponga de la quota empresarial de la Seguretat Social per contingències comunes corresponents a tres anys, sempre que el treballador contractat haja realitzat un curs de formació en el Centre de Formació i Inserció Professional d'Elda.
  
Cinquena
  
Igualment a fi de promocionar l'ocupació estable de qualitat, i contribuir al desenrotllament de la formació en alternança amb el treball, es consideraran, a l'efecte del que s'estableix en l'article 17 de la present ordre, com a acció susceptible de suport, els contractes per a la formació que es formalitzen amb desocupats majors de 16 anys i menors de 21 que es troben realitzant una acció formativa, de duració no superior a dos anys, en programes o projectes de formació reconeguts per la universitat o realitzats en col·laboració amb ella i organitzats, gestionats o impartits per institucions de naturalesa pública de base empresarial la finalitat de les quals siga la representació i promoció d'interessos generals, sempre que es pacte en les clàusules el compromís de l'ocupador que el treballador continuarà en l'empresa en qualitat de fix en acabar el contracte.
  
El límit màxim d'edat no serà d'aplicació en el supòsit de minusvàlids.
  
DISPOSICIONS FINALS
  
Primera
  
Es faculta el director general d'Ocupació i Economia Social per a dictar les disposicions i adoptar les mesures que considere oportunes per al desplegament i l'aplicació del que es disposa en la present ordre.
  
Segona
  
La present ordre entrarà en vigor l'1 de gener de 1999.
  
València, 26 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ